**Ministru kabineta noteikumu projekta**

**„Dabas lieguma „Ovīši” individuālie aizsardzības un izmantošanas noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Dabas lieguma „Ovīši” individuālie aizsardzības un izmantošanas noteikumi” (turpmāk – noteikumu projekts) sagatavots saskaņā ar likuma „Par īpaši aizsargājamām dabas teritorijām” 13. panta otro daļu, 14. panta otro daļu un 17. panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1.  Patlaban dabas liegumā „Ovīši” ir spēkā Ministru kabineta 2005. gada 29. marta noteikumi Nr. 213 „Dabas lieguma „Ovīši” individuālie aizsardzības un izmantošanas noteikumi” (turpmāk – Individuālie noteikumi), kā arī Ministru kabineta 2010. gada 16. marta noteikumi Nr. 264 „Īpaši aizsargājamo dabas teritoriju vispārīgie aizsardzības un izmantošanas noteikumi” (turpmāk – Vispārējie noteikumi). Ņemot vērā to, ka spēkā esošie Individuālie noteikumi ir zaudējuši aktualitāti un to, ka šai teritorijai izstrādāts jauns dabas aizsardzības plāns „Dabas lieguma „Ovīši” dabas aizsardzības plāns 2015.-2025. gadam” (turpmāk – plāns) (<http://www.daba.gov.lv/upload/File/DAPi_apstiprin/DL_Ovisi_15.pdf>, plāns apstiprināts ar vides aizsardzības un reģionālās attīstības ministra 2015. gada 16. janvāra rīkojumu Nr. 13), pieņemts lēmums par jaunu Ministru kabineta noteikumu izstrādi. Plānā noteikti aktuālie teritorijas aizsardzības un apsaimniekošanas mērķi, kā arī aprakstīti prioritārie pasākumi, kas īstenojami dabas liegumā “Ovīši” konstatēto sugu un biotopu aizsardzībai un bioloģiskās daudzveidības palielināšanai. Noteikumu projekts izstrādāts, pamatojoties uz plānā ietverto informāciju. Vienlaikus noteikumu projekts apvienos Vispārējo noteikumu un Individuālo noteikumu normas un tādējādi dabas lieguma „Ovīši” aizsardzību un izmantošanu turpmāk regulēs vieni Ministru kabineta noteikumi. Noteikumu projektā ir aktualizētas normas saistībā ar jaunākajiem grozījumiem citu nozaru regulējošajos normatīvajos aktos (piem., grozījumi Meža likumā, Dzīvnieku aizsardzības likumā).  Lai arī šobrīd vēl ir spēkā Individuālie noteikumi, tomēr nepieciešamo jaunāko dabas lieguma specifisko prasību kā grozījumu izteikšana spēkā esošajos Individuālajos noteikumos radītu grūtības to pareizā piemērošanā, kā arī pārsniegtu 50 % no spēkā esošo Individuālo noteikumu satura, tāpēc pieņemts lēmums izstrādāt jaunu noteikumu projektu, ar ko tiktu noteiktas uz dabas lieguma „Ovīši” attiecināmās individuālās un vispārējās aizsardzības un izmantošanas prasības.  Noteikumu projekts nosaka:  1) dabas lieguma „Ovīši” individuālos aizsardzības un izmantošanas noteikumus;  2) dabas lieguma „Ovīši” funkcionālo zonu un sezonas lieguma shēmu;  3) dabas lieguma „Ovīši” teritorijas un sezonas lieguma apzīmēšanai dabā lietojamās speciālās informatīvās zīmes paraugu un tās izveidošanas un lietošanas kārtību;  4) dabas liegumā „Ovīši” ietilpstošos īpašumus, kuros aizliegts būvēt jaunas ēkas un būves un esošo ēku un būvju pārbūve pieļaujama, izstrādājot detālplānojumu;  5) dabas lieguma „Ovīši” teritorijā esošos dabas pieminekļus un to aizsardzības un izmantošanas kārtību.  2. Dabas lieguma „Ovīši” teritorijā, ņemot vērā individuālos apstākļus, tiek precizētas atsevišķas normas, kas attiecas uz mežsaimniecisko darbību un vairs netiek saglabāta prasība, kas iekļauta šobrīd spēkā esošo Individuālo noteikumu 4. pielikumā, proti, īpašumu saraksts, kuros mežsaimnieciskā darbība un koku ciršana bija iespējama tikai pēc atzinuma saņemšanas no attiecīgās nozares eksperta. Tā vietā tiek paredzētas specifiskas prasības mežsaimnieciskās darbības veikšanai neitrālajā, dabas parka un dabas lieguma zonā.  3. Ar noteikumu projektu tiek mainīta funkcionālā zona (no dabas lieguma uz dabas parka zonu) trīs viensētām (kopējā platība 16,8 ha), lai nodrošinātu to ilgtspējīgu attīstību, vienlaikus nekaitējot dabas lieguma dabas vērtību aizsardzības nodrošināšanu. Noteikumu projektā paredzētais funkcionālais zonējums:  - regulējamā režīma zona (1529,6 ha jeb 29,8 %);  - dabas lieguma zona (1783,4 ha jeb 34,7 %);  t.sk. sezonas liegums ( 16,2 ha);  - dabas parka zona (1196 ha jeb 23,3 %);  - neitrālā zona (569,1 ha jeb 11,1 %).  4. Individuālo noteikumu 5.5. punktā noteikts aizliegums veikt darbības, kuru rezultātā tiek mainītas atsevišķas zemes lietošanas kategorijas, kā izņēmumu pieļaujot zemes lietošanas kategorijas maiņu konkrētos gadījumos ar Dabas aizsardzības pārvaldes (turpmāk – DAP) rakstisku atļauju (līdzīgs princips ietverts gan Vispārējos noteikumos, gan citu īpaši aizsargājamo dabas teritoriju (turpmāk – aizsargājamā teritorija) individuālajos noteikumos). Arī noteikumu projekta 10.22. apakšpunkts ietvert šādus izņēmuma gadījumus. Vides aizsardzības un reģionālās attīstības ministrijas audita “Vides aizsardzības jomā atjauju un licenču izsniegšanas, ķīmisko vielu izplatīšanas licencēšanas un kontroles, ūdens resursu izmantošanas kontroles, ūdeni piesārņojošo vielu emisiju uzskaites audits” laikā identificēta problēma saistībā ar DAP izsniedzamajām atļaujām, kur tika secināts, ka divas valsts iestādes – Valsts vides dienests (turpmāk – VVD) un DAP tērē resursus gadījumos, kad paredzētā darbība ir saistīta ar zemes lietošanas kategorijas maiņu aizsargājamajā teritorijā un DAP sniedz pozitīvu viedokli VVD par paredzēto darbību (sniedz atzinumu, nosacījumus pirms tehnisko noteikumu izdošanas), un, neskatoties uz to, darbības ierosinātājam papildus ir nepieciešams saņemt DAP rakstisku atļauju zemes lietošanas kategorijas maiņai, ja to nosaka konkrētās aizsargājamās teritorijas aizsardzības un izmantošanas noteikumi. Zemes lietošanas kategorijas maiņa aizsargājamā teritorijā vai tās funkcionālajā zonā var būt aizliegta, līdz ar to, VVD, vērtējot paredzēto darbību, vienlaikus ir jāvērtē arī zemes lietošanas kategorijas maiņas iespējamība. Lai novērstu administratīvo slogu, noteikumu projekta 9. punktā tiek noteikts, ka gadījumos, ja darbības rezultātā tiek mainīta zemes lietošanas kategorija, to iespējamību VVD izvērtē darbības vērtēšanas procesā (gadījumos, kad VVD izsniedz tehniskos noteikumus vai sākotnējo ietekmes uz vidi novērtējumu) un papildus DAP rakstiska atļauja nav nepieciešama.  5. D**a**bas liegums “Ovīši” atrodas piekrastes teritorijā virzienā uz jūru no valsts ceļa P124 Ventspils-Kolka, kā arī tajā iekļautas bijušās militārās teritorijas (potenciāli – interesantas tūrismam), plānots veloceļa ierīkošana (potenciāli – antropogēnās slodzes pieaugums). Pie dabas vērtību aizsardzībai nepieciešamajiem pasākumiem (plāna 53. lpp.) norādīts, ka dabas liegumā “Ovīši” ietilpstošās priekškāpas un daļēji apaugušās pelēkās kāpas raksturojošā augstā bioloģiskā daudzveidība ir atkarīga gan no antropogēniem, gan dabiskas izcelsmes (vētru izraisīta erozija) traucējumiem, tomēr šo traucējumu apjomam pārsniedzot kādu grūti definējumu, bet kritiski robežu (piemēram, intensīvas izbradāšanas), bioloģiskā daudzveidība būtiski samazinās un palielinās krasta atkāpšanas ātrums. Tāpat lielāku traucējumu īpaši aizsargājamām sugām (piemēram, putniem, bezmugurkaulniekiem u.c.) var radīt 20 cilvēku grupa kāpās vasarā, nekā 50 cilvēku grupa mežu biotopos rudens periodā, pārvietojoties pa dabiskām brauktuvēm mežā. Tādēļ visu publisko pasākumu rīkošanai brīvā dabā ārpus neitrālās zonas nepieciešama DAP rakstiska atļauja, kā to paredz noteikumu projekta 11.7. apakšpunkts (līdz šim saskaņā ar Individuālo noteikumu 5.11.3. apakšpunktu - publiskus pasākumus ārpus ciemu teritorijām, kuros piedalās vairāk par 30 cilvēki). DAP, izvērtējot publiskā pasākuma pieteikumu, ņem vērā plānā ietverto informāciju, kā arī jaunāko pieejamo informāciju par īpaši aizsargājamām sugām un biotopiem.  6. Spēkā esošie Individuālie noteikumi un noteikumu projekts noteic 2 sezonas liegumus (Lūžupes un Irbes upes grīvā, iekļaujot pludmales daļu), lai nodrošinātu liedagā ligzdojošo putnu (piemēram, mazo zīriņu) koloniju aizsardzību. Tā kā putnu ligzdošanas sekmes visvairāk apdraud antropogēnais traucējums, ar noteikumu projekta 27. punktu noteikts uzturēšanās aizliegums (ar izņēmumiem) sezonas lieguma laikā, vienlaikus paredzot informatīvo zīmju izvietošanu (noteikumu projekta 25. punkts). Ņemot vērā, ka sezonas liegumi iekļauj pludmali un katru gadu pieaug pārgājienu gar jūras krastu skaits, un provizoriskie sezonas liegumu apvedceļi dabas lieguma teritorijā ir salīdzinoši gari, ar noteikumu projektu tiek precizētas sezonas liegumu robežas 1. pielikumā (funkcionālo zonu un sezonas lieguma shēma), jūras pusē tās nosakot aptuveni 15 metru attālumā no krasta līnijas, tādejādi pieļaujot pārvietošanos pa pludmali, vienlaikus nodrošinot ligzdojošo putnu koloniju aizsardzību pret antropogēno traucējumu kāpu zonā. Ņemot vērā, ka Irbes upes grīvas sezonas liegums ietver arī Irbes upes iztekas kreiso krastu, un Irbes upe tiek izmantota aktīvai atpūtai un tūrismam, tad ārkārtas gadījumos (piemēram, vēja novirzīta laiva vai kaitotājs, straumju ietekmēts peldētājs utml.) cilvēka veselības un drošības aizsardzības nolūkos ir pieļaujama pārvietošanās pa sezonas lieguma teritoriju (izkāpšana krastā un tā šķērsošana). Zvejniecības likuma 9. pants nosaka tauvas joslu gar upēm un jūras piekrasti, kuru lietošana regulēta minētā panta sestajā un septītajā daļā (tauvas joslas bezmaksas lietošana bez iepriekšējas saskaņošanas ar zemes īpašnieku un tauvas joslas lietošana pēc saskaņošanas ar zemes īpašnieku), vienlaikus astotajā daļā paredzot, ka iepriekš minētās darbības drīkst veikt, ievērojot vides aizsardzības normas. Ņemot vērā to, ka noteikumu projektā ietvertais sezonas lieguma regulējums ietver vides aizsardzības normas, tad noteicošās tiesību normas sezonas lieguma periodā tauvas joslas teritorijā būs noteikumu projektā noteiktās, līdz ar to sezonas lieguma uzturēšanās ierobežojums jāievēro arī tauvas joslas lietotājiem. Sezonas lieguma normu ievērošanu kontroli nodrošina DAP (var arī VVD) inspektori.  7. Ņemot vērā, ka meža ceļi dalās 2 kategorijās – meža ceļi, kas reģistrēti kā ceļi likuma “Par autoceļiem” izpratnē, un ceļi, kas nav reģistrēti, bet kuriem noteikts zemes lietošanas veids – zeme zem ceļiem, tādejādi uz tiem nevar attiecināt noteikumu projekta 10.22. apakšpunktā noteikto zemes lietošanas kategorijas maiņas aizliegumu, saglabāts 11.4. apakšpunkta regulējums (DAP rakstiska atļauja komersantu (tai skaitā mežsaimniecības uzņēmumu) ceļu ierīkošanai).  8. Saskaņā ar individuālo noteikumu 17. punktu un Vispārējo noteikumu 27.3. apakšpunktu, dabas lieguma dabas parka zonā aizliegts veikt galveno cirti mežaudzēs slapjajās minerālaugsnēs un kūdras augsnēs, savukārt pārējā tipa mežaudzēs, veicot galveno (izlases) cirti, nedrīkst samazināt mežaudzes pirmā stāva biezību zem 0,4, neskaitot stāvošus sausus kokus, kā arī veidot mežaudzē par 0,1 ha lielākus atvērumus. Līdzīgs ierobežojums attiecībā uz atvērumu maksimālo lielumu un mežaudzes biezību noteikts arī neitrālajā zonā (Individuālo noteikumu 21. punkts). Dabas lieguma dabas parka un neitrālajā zonā mežaudzes uz sausām minerālaugsnēm pārsvarā ir priežu mežaudzes. Praksē pierādījies, ka priede kā gaismas prasīga suga vienlaidus izlases cirtes rezultātā neatjaunojas (neveidojas paauga vai paaugā ir citas koku sugas koki) vai atjaunojas slikti, līdz ar to, lai nodrošināt priežu mežu atjaunošanos ilgtermiņā, vienlaikus pieļaujot kontrolētu saimniecisko darbību, nepieciešama atvērumu (lielāku par 0,1 ha) veidošana un apkārt esošās mežaudzes retināšana. Atbilstoši plānā sagatavotajam noteikumu projektam (33.3. un 37.3. apakšpunkts) ieteikums atvērumu platību noteikt līdz 0,2 ha robežai, bet nenosakot, ka mežaudze ap atvērumu ir izretināma. VARAM sadarbībā ar DAP sertificētajiem ekspertiem izvērtēja Zemkopības ministrijas ierosinājumu dabas parka un neitrālās zonas priežu audzēs atvērumus uz vienu mežaudzes hektāru pieļaut līdz 0,3 ha platībā (vienlaikus mežaudzes šķērslaukumu nesamazinot zem kritiskā šķērslaukuma), un akceptē to kā kompromisu **starp galveno ES nozīmes biotopa – mežaino piejūras kāpu - struktūru saglabāšanu un koksnes ieguvi ierobežotā apjomā dabas parka un neitrālajā zonā.**  9. Saskaņā ar plānā ietverto dabas lieguma “Ovīši” novērtējumu (2.4.2.5. Bezmugurkaulnieki), dabas lieguma “Ovīši “teritorijā konstatētas vairākas īpaši aizsargājamas bezmugurkaulnieku sugas gan piekrastes biotopos (garlūpu racējlapsene *Bembix rostrata (L.)*, kāpu vilkzirneklis *Arctosa cinerea* (F.) u.c.), gan mežu biotopos (priežu sveķotājkoksngrauzis *Nothorhina punctata*, kuprainā celmmuša *Laphria gibbosa* u.c.). Galvenais bezmugurkaulnieku faunu ietekmējošais faktors dabas lieguma “Ovīši” teritorijā ir sauso priežu mežu zemsedzes bojāšana nekontrolētas izbraukāšanas rezultātā, kā arī nekontrolēta kritalu izvākšana. Ņemot vērā, ka Valsts meža dienesta sanitārajā atzinumā netiek vērtēti īpaši aizsargājamie bezmugurkaulnieki, sanitārās cirtes egļu astoņzobu mizgrauža *Ips typographus L.* invāzijas draudu gadījumā atļautas tikai ar Valsts meža dienesta pozitīvu sanitāro atzinumu (ar nosacījumu, ka tiek cirstas bojātās egles, nevis, piemēram, blakus esošā priede, kura svarīga īpaši aizsargājamiem bezmugurkaulniekiem), savukārt citos gadījumos sanitārajai cirtei (ja tiek apdraudētas mežaudzes ārpus dabas lieguma) pieļaujamas, ja papildus saņemts bezmugurkaulnieku sugu aizsardzības jomā sertificēta eksperta rakstisks atzinums (noteikumu projekta 21. punkts), kura nepieciešamību nosaka Dabas aizsardzības pārvalde un kuru izvērtē Valsts meža dienests, izsniedzot sanitāro atzinumu. Tai pat laikā ir atļauta cita cirte – dabas vērtību saglabāšanai.  10. Spēkā esošo Individuālo noteikumu 5.7. apakšpunkts aizliedz pārvietoties pludmalē un kāpās ar mehāniskajiem transportlīdzekļiem, izņemot pārvietošanos pa pludmali un laivu pievešanas ceļiem, kas norādīti Individuālo noteikumu 1. pielikumā, lai veiktu ar zveju saistītus darbus, kā arī gadījumus, ja pārvietošanās ir saistīta ar šo teritoriju apsaimniekošanu, uzraudzību, valsts aizsardzības uzdevumu veikšanu vai glābšanas un meklēšanas darbiem. Minētā norma saistīta ar Aizsargjoslu likuma 36. panta trešās daļas 6. punktu, kas paredz aizliegumu ar mehāniskajiem transportlīdzekļiem pārvietoties ārpus autoceļiem, pludmalē, meža un lauksaimniecības zemēs, ja tas nav saistīts ar šo teritoriju apsaimniekošanu vai uzraudzību, ar apsaimniekošanu saprotot arī pašpatēriņa un rūpniecisko zveju. Zvejas vajadzībām ir nepieciešams piebraukt jūras malai, lai pievestu/aizvestu laivas vai aizvestu noķertās zivis. Noteikumu projekts precizē atļauto pārvietošanās platumu (4 metru platā joslā no ūdens līnijas) zvejas vajadzībām, lai nodrošinātu dabas lieguma “Ovīši” priekškāpās ligzdojošo putnu un īpaši aizsargājamo sugu dzīvotņu (piemēram, smilšu krupim) aizsardzību. Citiem mērķiem (piemēram, atpūtai, hobija makšķerēšanai, tūrismam utml.) pārvietošanās ar mehāniskajiem transportlīdzekļiem pludmalē ir aizliegta. Lai turpmāk atvieglotu pārvietošanās ar mehāniskajiem transportlīdzekļiem pludmalē tiesiskuma kontroli (līdz šim tika uzrādītas zvejas licences utml.), tiek gatavoti grozījumi Aizsargjoslu likumā, paredzot rakstiskas atļaujas nepieciešamību, ko izsniegs vietējās pašvaldības vai Dabas aizsardzības pārvaldes, atkarībā no tā, kurš ir pludmales kā publisko ūdeņu tiesiskais valdītājs.  10. Lai aizsargātu ligzdojošos putnus, noteikumu projekta 10.5. un 10.6. apakšpunktā ir noteikts koku ciršanas aizliegums no 1. marta līdz 31. jūlijam, kas neattiecas, piemēram, uz augļu koku vai krūmu ciršanu pagalmos un dārzos saskaņā ar normatīvajiem aktiem, kas regulē koku ciršanu ārpus meža.  11. Gan Individuālo noteikumu 5.4. apakšpunkts, gan noteikumu projekta 10.17. un 10.18. apakšpunkts nosaka aizliegumu vākt oļus pludmalē vairāk par vienu sauju un iegūt vai pārvietot laukakmeņus (caurmērs lielāks par 50 centimetriem), jo dabas lieguma “Ovīši” apkārtnē iepriekš tika ievākti oļi un akmeņi lielos apjomos, izjaucot teritorijas dabiskos un fizikālos procesus un apstākļus, līdz ar to šādas normas esamība nodrošina tiesības valsts vides inspektoriem aizrādīt (ja nepieciešams – arī sodīt) par šādu darbību un pieprasīt to atgriešanu (izbēršanu).  12. Noteikumu projekta 10.4. apakšpunktā noteikts aizliegums lietot ķīmiskos augu aizsardzības līdzekļus mežaudzēs. Ņemot vērā, ka invazīvas augu sugas (īpaši, Sosnovska latvānis) arvien vairāk izplatās uz jaunām teritorijām, lai novērstu to iespējamu izplatīšanos dabas lieguma “Ovīši” teritorijā, savlaicīgi veicot apkarošanas pasākumus, minētais 10.4. apakšpunkta aizliegums tiek papildināts ar pieļāvumu pielietot ķīmiskos augu aizsardzības līdzekļus invazīvo augu sugu izplatības ierobežošanai (izsmidzinot lokāli uz augiem). Citās zemes lietošanas veida zemēs (ārpus meža) ķīmisko augu aizsardzības līdzekļu lietošana (ja nepieciešams) nav aizliegta. Augu aizsardzības līdzekļu lietošanā jāievēro Ministru kabineta 2011. gada 13. decembra noteikumi Nr. 950 “Augu aizsardzības līdzekļu lietošanas noteikumi”, tai skaitā, šo noteikumu 18. punkts saistībā ar vēja ātrumu, kādā drīkst izsmidzināt augu aizsardzības līdzekļus (tas ir, nepārsniedz 4 m/s vai 8 m/s (ja smidzinātājs ir aprīkots ar rūpnieciski komplektētām palīgierīcēm (palīgiekārtām), kas mazina vēja ietekmi uz smidzinājumu)).  Noteikumu normu ievērošanas kontroli kopumā nodrošina valsts vides inspektori saskaņā ar Administratīvā pārkāpuma kodeksa 57.3, 67. un 81. pantu.  Līdz ar noteikumu pieņemšanu spēku zaudēs Individuālie noteikumi. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – Ministrija), DAP. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zemes īpašnieki, kuru īpašumā esošās zemes vienības vai to daļas atrodas dabas lieguma „Ovīši” teritorijā, dabas lieguma apmeklētāji, DAP.  Noteikumu projekts salīdzinājumā ar šobrīd spēkā esošajiem Individuālajiem noteikumiem paredz ierobežojumu samazināšanu apdzīvotu viensētu uzturēšanā, kā arī ceļu uzturēšanā (visā lieguma teritorijā valsts autoceļiem to nodalījuma joslas platumā ir noteikta neitrālā zona).  Ievērojot to, ka funkcionālais zonējums vairāku viensētu teritorijā tiek mainīts no stingrāka režīma (no dabas lieguma zonas) uz mazāk stingru un saimniecisko darbību ierobežojošu (dabas parka zonu), šo izmaiņu ietekme uz sabiedrības mērķgrupu ir vērtējama kā pozitīva, nekaitējot dabas lieguma izveidošanas mērķim.  Noteikumu projekta 3. pielikumā ietvertais īpašumu saraksts (teritorijas, kur aizliegts būvēt jaunas ēkas un būves, un esošo ēku un būvju pārbūve pieļaujama, izstrādājot detālplānojumu) salīdzinājumā ar spēkā esošo Individuālo noteikumu 3. pielikumu ir paplašināts, iekļaujot divus nekustamos īpašumus – zemes vienības Olmaņos, lai nodrošinātu to, ka jebkādu attīstības plānu gadījumā būtu iespējams kompleksi izvērtēt visu bijušo militāro objektu kopumu, un divus nekustamos īpašumus – zemes vienības Miķeļtornī, lai būtu iespējams izvērtēt iespējamās attīstības ietekmi uz dabas vērtībām zemes vienībās, kas atrodas dabas lieguma zonā un krasta kāpu aizsargjoslā. |
| 2. | Tiesiskā regulējuma ietekme uz tautsaimniecību un administratīvo slogu | Administratīvā sloga palielinājums netiek prognozēts. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Ministrijas tīmekļvietnē. |
| 2. | Sabiedrības līdzdalība projekta izstrādē | Noteikumu projekts 2016. gada 14. novembrī ievietots Ministrijas publiskā tīmekļvietnē: [www.varam.gov.lv](http://www.varam.gov.lv).  Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 14. punkta prasībām, kas paredz, ka tiešās valsts pārvaldes institūcijas elektroniski sagatavotus paziņojumus par līdzdalības procesu iesniedz Valsts kancelejā publicēšanai tās mājaslapā, 2016. gada 12. decembrī nosūtīts paziņojums par līdzdalības iespējām Ministru kabineta noteikumu projekta izstrādē.  Ņemot vērā, ka noteikumu projekts skar daudzus zemes īpašniekus, tad 2016. gada 23. novembrī DAP nosūtīja paziņojumu par noteikumu projektu un tā sabiedrisko apspriešanu ievietošanai oficiālajā izdevumā “Latvijas Vēstnesis” un laikrakstā “Ventspils novadnieks” un Ventspils novada pašvaldībai, ievietošanai savā tīmekļa vietnē, kā arī nosūtīja paziņojumu akciju sabiedrībai “Latvijas valsts meži”. Paziņojums tika publicēts arī Dabas aizsardzības pārvaldes tīmekļa vietnē.  2016. gada 16. decembrī Ventspils novada Tārgales pagasta pārvaldē notika noteikumu projekta sabiedriskā apspriešana, kurā piedalījās tikai akciju sabiedrības “Latvijas valsts meži” pārstāvji. |
| 3. | Sabiedrības līdzdalības rezultāti | 2016. gada 14. decembrī saņemti akciju sabiedrības “Latvijas valsts meži” (turpmāk – LVM) priekšlikumi.  Sabiedriskās apspriešana laikā cita starpā tika izskatīti LVM iesniegtie priekšlikumi.  2017. gada 1. februārī notika sanāksme ar DAP ekspertiem, kuras laikā tika izvērtēti LVM iesniegtie priekšlikumi, ņemot vērā to atbilstību plānā noteiktajam. Pēc izvērtēšanas daļa LVM priekšlikumu iestrādāti noteikumu projektā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, DAP |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, likvidāciju vai reorganizāciju.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Vides aizsardzības un reģionālās

attīstības ministrs Kaspars Gerhards

Vides aizsardzības un reģionālās

attīstības ministrijas valsts sekretārs Rinalds Muciņš

Saulīte 67026587

[diana.saulite@varam.gov.lv](mailto:diana.saulite@varam.gov.lv)